49. ΠΡΟΕΔΡΙΚΟΝ ΔΙΑΤΑΓΜΑ της 25/26 Ιουν. 1976 (ΦΕΚ Δ΄ 186) Περί καθορισμού της χρήσεως των οικοδομών επί τμήματος της οδού Διονυσίου Αρεοπαγίτου και των παρόδων αυτής, της πόλεως Αθηνών. Έχοντες υπ’ όψει τας διατάξεις του από 17 Ιουλ. 1923 Ν.Δ/τος «περί σχεδίων πόλεων κ.λ.π.» ως μεταγενεστέρως ετροποποιήθησαν και συνεπληρώθησαν και ειδικώτερον των άρθρ. 9, 11 και 85Α αυτού και ιδόντες την υπ’ αριθ. 529/1976 γνωμοδότησιν του Συμβουλίου Δημοσίων Έργων (Τμήμα Μελετών), ως και την υπ’ αριθ. 389/1976 γνωμοδότησιν του Συμβουλίου της Επικρατείας προτάσει του Ημετέρου επί των Δημοσίων Έργων Υπουργού, απεφασίσαμεν και διατάσσομεν: Άρθρ.1.-«1.Τα επί της μεσημβρινής πλευράς της οδού Διονυσίου του Αρεοπαγίτου του εγκεκριμένου σχεδίου πόλεως του Δήμου Αθηναίων, κατά το τμήμα αυτής μεταξύ των οδών Αποστόλου Παύλου και Μακρυγιάννη ευρισκόμενα παλαιά κτίρια, υπό τους αριθμούς 17, 19, 21, 23, 29, 33, 35, 37, 39 ως η περιοχή αύτη εμφαίνεται εις το υπό του Γενικού Διευθυντού Οικισμού τεθεωρημένον δια της υπ’ αριθ. 19943/78 πράξεώς του σχετικόν πρωτότυπον διάγραμμα υπό κλίμακα 1:500 του οποίου συνοπτικόν αντίτυπον δημοσιεύεται μετά του παρόντος, χαρακτηρίζονται διατηρητέα ως προς την εξωτερικήν αυτών μορφήν. Εις τα κτίρια ταύτα επιβάλλεται η διατήρησις των εξωτερικών όψεων ως αύται είχον κατά την αρχικήν αρχιτεκτονικήν αυτών μορφήν. Επί των όψεων τούτων επιτρέπονται μόνον εργασίαι αποκαταστάσεως της αρχικής μορφής και συντηρήσεως, κατόπιν μελέτης εγκρινομένης υπό της Επιτροπής Ενασκήσεως Αρχιτεκτονικού Ελέγχου. 2.Απαγορεύεται η χρήσις όλων των επί του ως άνω τμήματος της οδού Διονυσίου του Αρεοπαγίτου κτιρίων ως οιασδήποτε φύσεως καταστημάτων, βιοτεχνιών και γραφείων τελετών. 3.Επί των κτιρίων των ευρισκομένων επί της βορείας πλευράς της αυτής οδού Διονυσίου Αρεοπαγίτου, κατά το τμήμα μεταξύ των οδών Θρασύλλου και Βύρωνος, απαγορεύεται η έκθεσις και ανάρτησις αντικειμένων εις την εξωτερικήν όψιν αυτών». Το άρθρ. 1 αντικατεστάθη ως άνω δια του Π.Δ. 7 Ιουλ./9 Αυγ. 1978 (ΦΕΚ Δ΄ 405). Άρθρ.2.-1.Φωτειναί ως και πάσης φύσεως επιγραφαί και διαφημίσεις επί των κτιρίων των εχόντων πρόσοψιν, επί της οδού Διονυσίου Αρεοπαγίτου ως και των κτιρίων των κειμένων εντός της κατά την παρ. 3 του άρθρ. 1 του παρόντος περιοχής, απαγορεύονται. Ως επιγραφαί κατά την έννοιαν της παρούσης δεν νοούνται αι συνήθεις παρά τας εισόδους των κτιρίων περιορισμένων διαστάσεων πινακίδες ονομάτων και τίτλων των ενοίκων. 2.Η δια της προηγουμένης παραγράφου απαγόρευσις ισχύει και προκειμένου περί τοποθετήσεως επιγραφών επί ικριωμάτων, δωμάτων κτιρίων ή και ακαλύπτων οικοπέδων. 3.Δια τα υπάρχοντα κατά την έναρξιν της ισχύος του παρόντος, καταστήματα και δια τας υφισταμένας επιγραφάς και διαφημίσεις παρέχεται προθεσμία 6 μηνών προς απομάκρυνσιν αυτών. Μετά την παρέλευσιν της ανωτέρω προθεσμίας, τα τυχόν υπάρχοντα καταστήματα, αι διαφημίσεις και επιγραφαί κλείνονται και αφαιρούνται υποχρεωτικώς υπό της Αστυνομίας. 